laion/Wikipedia-Exotic huggingface dataset:
מוחמד נוסרתי

מוחמד נוסרתי (בפרסית: محمد نصرتى; נולד ב-10 בינואר 1981[דרושה הבהרה] בכרג') הוא כדורגלן עבר איראני ששיחק בעמדת הבלם. נוסרתי החל את הקריירה בעונת 2000/2001 במועדון אבומוסלם מהעיר משהד, ששיחק באותה עונה בליגה השנייה. בסיום העונה עבר לקבוצת פאס טהראן מליגת העל האיראנית. הוא שיחק בשורותיה במשך שש עונות, בהן זכתה באליפות אחת (2004). בשנים הבאות הייתה הקריירה שלו יציבה פחות, והוא החליף קבוצה כמעט מדי עונה. בעונת 2007/2008 שיחק בפרספוליס, וזכה עמה באליפות המדינה. בעונה הבאה עבר לא-נסר מליגת העל של איחוד האמירויות הערביות, אחר כך חזר לאיראן, למועדון טרקטור סאזי מהעיר תבריז, אך סיים את העונה בא-נסר. הוא המשיך לעונה נוספת בטרקטור סאזי, וב-2011 שב לפרסופוליס. בנובמבר 2011 הודיעה פדרציית הכדורגל האיראנית על הרחקתם לצמיתות של נוסרתי ועמיתו לקבוצה שיס רזאי בשל "התנהגות בלתי מוסרית". ההחלטה הגיעה לאחר משחק בין פרספוליס לבין דמאש גילאן, כאשר במהלך חגיגות לאחר הבקעת שער אחז נוסרתי בישבנו של רזאי. על השניים גם הוטל קנס שווה ערך לכ-40 אלף דולרים. מאוחר יותר הודיעו שלטונות איראן, כי השניים גם ייענשו ב-74 מלקות ויישלחו לשני חודשי מאסר. נוסרתי שיחק לראשונה בשורות הנבחרת במשחק מול נבחרת ירדן ב-1 בספטמבר 2002. באותה שנה גם היה שותף לזכייתה של הנבחרת במדליית הזהב במשחקי אסיה. בשלב הבתים של טורניר גביע אסיה שנערך בסין ב-2004 הבקיע שער שוויון מול נבחרת עומאן בתוספת הזמן, שהבטיח את עלייתה של איראן לרבע הגמר. בסופו של דבר סיימה איראן במקום השלישי. כן היה חבר בסגל נבחרת איראן במונדיאל 2006 בגרמניה. מדיה וקבצים בנושא מוחמד נוסרתי בוויקישיתוף מוחמד נוסרתי, ברשת החברתית אינסטגרם מוחמד נוסרתי, באתר Transfermarkt מוחמד נוסרתי, באתר Soccerway מוחמד נוסרתי, באתר WorldFootball.net מוחמד נוסרתי, באתר National Football Teams פרופיל המאמן, באתר Transfermarkt מוחמד נוסרתי באתר נבחרת איראן בכדורגל (באנגלית) Iran bans footballers for 'immoral' goal celebration, BBC,‏ 1 בנובמבר שמחה כואבת: שחקני כדורגל איראנים יישלחו לכלא בגלל חגיגת שער, באתר nana10‏, 3 בנובמבר 2011
הלתרסס

הלתרסס (ביוונית: Ἁλιθέρσης) היה נביא מהמיתולוגיה היוונית. הלתרסס מוזכר באודיסיאה השנייה של הומרוס, כאשר שני נשרים עפים באולם בו מכנס טלמכוס בנו של אודיסאוס את מחזרי אמו, פנלופה ונוזף בהם על חיזורם ועל כך שהם מבזבזים את רכוש אביו. הלתרסס ניבא את הבשורה הרעה שעתידה להיות למחזרים. ערך זה הוא קצרמר בנושא מיתולוגיה. אתם מוזמנים לתרום לוויקיפדיה ולהרחיב אותו.
פרנסס דה לה טור

פרנסס דה לה טור (באנגלית: Frances de la Tour; נולדה ב-30 ביולי 1944) היא שחקנית קולנוע, טלוויזיה ותיאטרון בריטית זוכת פרס טוני. התפרסמה בזכות הופעותיה בסרטים "הארי פוטר וגביע האש", "נערי ההיסטוריה" ו"הנבחר". דה לה טור נולדה בכפר בובינגדון שבדרום-מזרח אנגליה למוירה ולצ'ארלס דה לה טור. אחיה הוא השחקן אנדי דה לה טור. למדה בבית הספר "מרכז לדרמה לונדון" (Drama Centre London). בתחילת דרכה כשחקנית תיאטרון קיבלה דה לה טור שני פרסי תיאטרון על שם לורנס אוליביה. התפרסמה לראשונה בסיטקום הבריטי "Rising Damp", שבו הופיעה בתפקיד ראשי בתור מנהלת הקולג', מיס רות' ג'ונס. בשנת 1980 שיחקה לצד בוב הוסקינס במיני סדרה הקומית "Flickers". בשנת 2005 התפרסמה בשובר הקופות "הארי פוטר וגביע האש", בתפקיד מנהלת בית הספר בובאטון מאדאם אולימפה מקסים. ב-2006 זכתה בפרס טוני על הופעתה במחזה "נערי ההיסטוריה", בתור המורה להיסטוריה, גברת לינטוט. באותה שנה הופיעה בתפקיד גם בעיבוד הקולנועי המצליח והייתה מועמדת לפרס באפט"א. ב-2010 שיחקה בסרט הפעולה הבדיוני "הנבחר", בפנטזיה התלת-ממדית הכושלת "מפצח האגוזים" והשתתפה בתפקיד קטן בהפקתו הרווחית ביותר של טים ברטון "אליס בארץ הפלאות". בשנת 2015 שיחקה בסרט הקולנוע "הליידי בקרוואן" (The Lady in the Van) לצד השחקנית זוכת פרס אוסקר מגי סמית'. את הסרט ביים ניקולס הייטנר. לדה לה טור בן ובת מגרושה, השחקן טום קמפינסקי. הארי פוטר וגביע האש (2005) נערי ההיסטוריה (2006) הנבחר (2010) אליס בארץ הפלאות (2010) הארי פוטר ואוצרות המוות (2010) מפצח האגוזים (2010) הוגו (2011) Private Peaceful‏ (2012) אכזרי (2013) סוכנת תחת אש (2015) אל תוך היער (2015) מר הולמס (2015) הליידי בקרוואן (2015) דוליטל (2020) - דיבוב אנולה הולמס (2021) To the Girl I Once Knew‏ (TBA) Cold Lazarus‏(1996) - מיני-סדרה זרה (2016) גבר בחולצה כתומה (2017) יריד ההבלים (2018) הנסיך (2021) - דיבוב פרנסס דה לה טור, במסד הנתונים הקולנועיים IMDb (באנגלית) פרנסס דה לה טור, באתר AllMovie (באנגלית) פרנסס דה לה טור, במסד הנתונים הקולנועיים KinoPoisk (ברוסית)
אונדריי נפלה

אונדריי נפלה (בסלובקית: Ondrej Nepela;‏ 22 בינואר 1951 – 2 בפברואר 1989) היה מחליק קרח צ'כוסלובקי שהתחרה בקטגוריית גברים יחידים. היה אלוף אולימפי (סאפורו 1972), 3 פעמים ברציפות אלוף עולם (1971–1973), 5 פעמים ברציפות אלוף אירופה (1969–1973) ו-8 פעמים אלוף צ'כוסלובקיה. נפלה נולד בברטיסלאבה, לשעבר צ'כוסלובקיה. הוא החל להחליק בגיל 7 והתאמן בהדרכתה של הילדה מודרה. כבר בגיל 13 הוא השתתף באולימפיאדת אינסברוק (1964) וסיים במקום 22. בשנים 1968-1966 זכה נפלה 3 פעמים במדליית ארד באליפות אירופה בהחלקה אמנותית בתחרות לגברים יחידים ובשנים 1973-1969 הוא זכה 5 פעמים במדליית זהב באליפות אירופה. באולימפיאדת גרנובל (1968) סיים נפלה במקום שמיני בתחרות לגברים יחידים. בשנים 1970-1969 זכה נפלה פעמיים במדליית כסף באליפות העולם בחלקה אמנותית לגברים יחידים. בשנים 1973-1971 הוא זכה 3 פעמים במדליית זהב באליפות העולם. באולימפיאדת סאפורו (1972) זכה נפלה במדליית זהב בהחלקה אמנותית לגברים יחידים לפני סרגיי צ'טברוחין מברית המועצות ופטריק פרה מצרפת. באוטוביוגרפיה שכתב טולר קרנסטון, הוא סיפר שהיה בינו לבין נפלה קשר מיני במהלך אליפות העולם שנערכה בברטיסלאבה בשנת 1973. לדבריו, אירוע זה פגע בהישגיו מאחר שהיה בסערת רגשות וסיים רק במקום חמישי, אולם נפלה התעלה וזכה במדליית זהב בניקוד מושלם של 6.0 נק'. לאחר האליפות פרש נפלה מספורט תחרותי והשתתף במשך כ-13 שנים כסוליסט במופע "חופשה על הקרח". לאחר מכן שימש כמאמן נבחרת גרמניה בהחלקה אמנותית, ובין חניכותיו הייתה קלאודיה לייסטנר אלופת אירופה וסגנית אלופת העולם. בשנת 1989 נפטר נפלה במנהיים, מערב גרמניה מסיבוכים של מחלת האיידס. בשנת 1993 איגוד ההחלקה הסלובקי ייסד תחרות שנתית על שמו. בדצמבר 2000 זכה נפלה בתואר ספורטאי המאה של סלובקיה. את הפרס קיבלה בשמו, המאמנת שלו הילדה מודרה. מדיה וקבצים בנושא אונדריי נפלה בוויקישיתוף אונדריי נפלה, באתר הוועד האולימפי הבין-לאומי אונדריי נפלה, באתר olympedia.org אונדריי נפלה, באתר "Find a Grave" (באנגלית) הביוגרפיה של אונדריי נפלה באתר www.sports-reference.com.
וולגה טבר (כדורגל)

וולגה טבר (ברוסית: Футбольный клуб «Волга» Тверь) הוא מועדון כדורגל רוסי מהעיר טבר. המועדון הוקם לראשונה בשנת 1908 כמועדון בחסות חוג רוכבי האופניים, המחליקים וחובבי הספורט של מחוז טבר. ב-1920 בלטה קבוצת MKS (חוג הספורט של מורוזוב) שזכתה באליפויות מחוזיות ופורקה בעקבות מלחמת האזרחים ברוסיה. לאחר המלחמה הוקמה קבוצת ספרטק קלינין שייצגה את העיר באליפויות ברית המועצות. ב-1957 הקבוצה הוקמה מחדש כמועדון הכדורגל חימיק טבר ושנה לאחר מכן נקראה בשם וולגה טבר. ב-1992 נוסף השם טריון לשם הקבוצה, על שם הספונסרית של הקבוצה ומאז 1995 חזרה לשם וולגה טבר. הקבוצה שיחקה לאורך כל שנות קיומה בליגה השנייה ורק בעונת 1992 הצליחה להעפיל לליגה הרוסית הראשונה אלא שבסיומה של אותה עונה סיימה במקום ה-18 והאחרון והודחה בחזרה לליגה השנייה. בשנת 2017 פורקה והוקמה מחדש בשם "וולגה 1908" אך פורקה כעבור זמן קצר. בקיץ 2018 הוקמה שוב והייתה מועמדת להתמודד בליגת הכדורגל המקצוענית, אך בשל חוסר בתקציב לא הורשתה להשתתף בליגה השנייה והתמודדה בליגה החובבנית בשם "וולגה טבר" ובהמשך פורקה סופית, בשל חובות שהצטברו. בסוף 2019 נודע כי בתמיכת מועדון הכדורגל ארסנל טולה תוקם בעיר טבר, אקדמיה לכדורגל לילדים וב-2 באפריל 2020 נודע על ארגון הקבוצה מחדש כקבוצת "טבר", שנועדה לייצג את מחוז טבר במסגרות הכדורגל המקצועניות, בחסות ממשלת המחוז. השם "טבר" נבחר במקום "וולגה טבר", משום שהשימוש בשם וולגה נאסר. ברם, בקיץ 2021 הוחזר שמה ההיסטורי "וולגה טבר". בית הספר לכדורגל "וולגה" (ברוסית: СШОР Волга) הוא מועדון נוער של הקבוצה המתמודד בליגה הרוסית השלישית. סמל הקבוצה בתקופה הסובייטית. סמל וולגה טבר. סמל וולגה 1908. וולגה טבר אליפות רוסיה הסובייטית בכדורגל: מקום 3 ב-1960 מחזיקת גביע רוסיה הסובייטית בכדורגל: 1975 רבע גמר הגביע הרוסי בכדורגל: 2009/10 אתר האינטרנט הרשמי של וולגה טבר (ברוסית) וולגה טבר, ברשת החברתית אינסטגרם וולגה טבר, ברשת החברתית VK ארכיון האתר הרשמי של וולגה טבר В этом году на стадион «Химик» в Твери вернется профессиональный футбол Город простился с профессиональным футболом К финалу ЧМ-2018 в Тверскую область может вернуться профессиональный футбол «Волга 1908» прекращает выступление Тверской «Волги» в ПФЛ не будет в этом сезоне "В Твери намерены создать детскую академию футбола при поддержке тульского "Арсенала"". ТАСС. נבדק ב-2020-04-07. "Правительство Тверской области". www.region.tver.ru. נבדק ב-2020-04-07. В Твери вместо «Волги» появится новый футбольный клуб ФК «Тверь» будет представлять регион в профессиональном футболе Команда ФК «Тверь» провела первую тренировку
הארולד אוסבורן

הארולד מריון אוסבורן (באנגלית: Harold Marion Osborn;‏ 13 באפריל 1899 – 5 באפריל 1975) היה אתלט אמריקאי, אלוף אולימפי בעל שתי מדליות זהב באולימפיאדת פריז (1924) ושיאן עולם. האתלט היחידי בהיסטוריה שזכה בקרב עשר ובענף נוסף, קפיצה לגובה במשחקים האולימפיים. אוסבורן נולד בבאטלר, אילינוי. הוא סיים את למודיו באוניברסיטת אילינוי. בתחרות שנערכה באורבנה, אילינוי במאי 1924 קבע אוסבורן שיא עולם חדש בקפיצה לגובה בתוצאה של 2.04 מטר. באולימפיאדת פריז (1924) זכה אוסבורן בשתי מדליות זהב, בקפיצה לגובה בשיא אולימפי חדש של 1.98 מטר ובקרב עשר בשיא עולם חדש בתוצאה של 7710.775 נקודות (6.476 נק', בשיטת הניקוד משנת 1985). ריצת 100 מטר: 11.2 שניות. קפיצה למרחק: 6.92 מטר. הדיפת כדור ברזל: 11.435 מטר. קפיצה לגובה: 1.97 מטר. ריצת 400 מטר: 53.2 מטר. ריצת 110 מטר משוכות: 16.0 שניות. זריקת דיסקוס: 34.510 מטר. קפיצה במוט: 3.50 מטר. הטלת כידון: 46.690 מטר. ריצת 1500 מטר: 4:50.0 דקות. באולימפיאדת אמסטרדם (1928) השתתף אוסבורן בקפיצה לגובה וסיים במקום החמישי בתוצאה של 1.91 מטר. המנצח היה בן ארצו בוב קינג שקפץ 1.94 מטר. בשנת 1936 בגיל 37 קבע אוסבורן שיא עולמי בקפיצה לגובה מהמקום 1.67 מטר. אוסבורן נודע כאוסטאופאת. התפתחות שיא העולם בקרב עשר (באנגלית) מדיה וקבצים בנושא הארולד אוסבורן בוויקישיתוף הארולד אוסבורן, באתר olympedia.org הארולד אוסבורן, באתר התאחדות האתלטיקה הבין-לאומית הארולד אוסבורן, באתר Track and Field (גברים) ערך זה הוא קצרמר בנושא ספורטאים. אתם מוזמנים לתרום לוויקיפדיה ולהרחיב אותו.
אגם מונפורט

אגם מונפורט הוא פארק הממוקם בעמק ממזרח לעיר מעלות, בסמוך למושב חוסן. הפארק משתרע על שטח של 350 דונם, ובמרכזו אגם מלאכותי ששטחו 51 דונם. הפרויקט הוקם ביוזמת עיריית מעלות והמועצה האזורית מעלה יוסף, והוא מהווה אתר תיירותי המושך מבקרים מכל רחבי הארץ. האגם מוקף בשטחי דשא רבים ואיים שביניהם מתפתלות תעלות מים ופינות מוצלות. מלבד האגם, בפארק אולם החלקה על הקרח חצי אולימפי, מסלול קרטינג, אולם ספורט, בריכת שחייה קייצית, פארק אקסטרים, מסעדות ואתר קמפינג לקבוצות ומשפחות. במתחם האגם נערך מדי שנה (מאז 1991) בחול המועד פסח פסטיבל הפיסול הבינלאומי "אבן בגליל", ובחול המועד סוכות פסטיבל טעם בגליל. ב-2016 פורסמה תוכנית להרחבת הפארק והאגם, במסגרת התוכנית יוקמו בצמוד לאגם כ-700 חדרי מלון, חווה חקלאית, מרכז מסחרי של כ-7,000 מ"ר, 1700 יחידות דיור בשכונה בשם "נוף האגם" ואף רחוב מפלים אקולוגי שישמש לבילוי ולאירועי אמנות בפארק. עלות הפרויקט תהיה כ-130 מיליון שקל. באפריל של אותה שנה החלו העבודות להקמתם של בית מלון שיכיל כ-300 חדרים, מרכז קונגרסים וכן כפר אמנים שיכלול 20 גלריות. פסל של דליה מאירי בפארק אגם מונפורט על רקע מעלות מדיה וקבצים בנושא אגם מונפורט בוויקישיתוף אתר האינטרנט הרשמי של אגם מונפורט איל שפירא, ‏מלאכותי זה הכי: אגם מונפורט, באתר ‏מאקו‏, 7 ביוני 2010 הכירו את אגם מונפורט המתחדש, סרטון באתר יוטיוב (אורך: 4:18) הילה ציאון, מעלות תרשיחא: מתיחת פנים ב-132 מיליון ש', באתר ynet, 27 ביולי 2016 ערן אזרן, עם מלון ופארק מים ב-200 מיליון שקל - מה יקרה למניית צים?, באתר TheMarker‏, 17 בספטמבר 2018 עופר פטרסבורג, חדש במעלות־תרשיחא: שכונת מכולות ליד האגם, באתר ynet, 4 באפריל 2016 ערך זה הוא קצרמר בנושא גאוגרפיה של ישראל. אתם מוזמנים לתרום לוויקיפדיה ולהרחיב אותו.
סרט נע

האם התכוונתם ל... פס ייצור – שיטת עבודה בתעשייה המודרנית מסוע – אמצעי להעברת חומר תעשייתי וחקלאי, לפריקת מטוסי תובלה או להקלה על הליכת אנשים במסדרונות ארוכים של בניינים גדולים כמו נמלי תעופה. מדרכה נעה – ראו מסוע מסילת כושר – מכשיר לאימון כושר גופני ראינוע – סרט אילם
דינמו וולוגדה

דינמו וולוגדה (ברוסית: Динамо Вологда) הוא מועדון כדורגל רוסי מהעיר וולוגדה. קיים מאז 1926 אם כי רק מ-1966 החל להתחרות באליפות הסובייטית. הישג השיא של הקבוצה הוא ההעפלה לליגה הרוסית הראשונה – ליגת המשנה הרוסית – בה התמודדה משך שתי עונות בלבד (ב-1992 וב-1993) עד שהודחה בחזרה לליגה השנייה. ב-2002 וב-2005 סיימה כסגנית אלופת הליגה, אך לא העפילה לליגת המשנה כיוון שרק המקום הראשון מעפיל לליגה הראשונה. בהתאם לתוצאות עונת 2011/12 המועדון ירד ליגה והוא משחק מאז בליגת הכדורגל החובבנית של רוסיה. מועדון הכדורגל דינמו וולוגדה הוקם ב-8 במרץ 1926 ביוזמת גיידוצ'וניוק, איש שירותי הביטחון של העיר וולוגדה שהיה חבר באגודת דינמו. כבר ב-1927 זכתה הקבוצה בתואר הראשון שלה והייתה לאלופת העיר וולוגדה ועד שנת 1931 ביססה את עצמה כקבוצת הכדורגל הטובה בעיר כשזכתה באליפות שנייה. בתקופת ברית המועצות הקבוצה המשיכה לשחק באליפות העיר ובליגות הנמוכות של ברית המועצות, אך באותן שנים נודעה גם היריבות המרה שבין קבוצת דינמו וולוגדה לקבוצת ספרטק וולוגדה, שבדומה למקבילותיהן ממוסקבה היו יריבות מושבעות בשל היריבות הכללית שבין אגודות הספורט שניהלו את הקבוצות; דינמו ייצגה את אנשי זרועות הביטחון וספרטק ייצגה את פועלי מפעלי הבשר. ב-1963 התרחש המשבר החמור ביותר בתולדות הקבוצה, כאשר בשל קשיים פיננסיים רבים התקשתה הקבוצה להמשיך להתקיים ונערכו אף דיונים שבמהלכן הוצע לפרק את הקבוצה, בשל חוסר היכולת הכלכלית לתחזק אותה. רק ברגע האחרון ההחלטה נדחתה ולבסוף נשכחה וראשי הקבוצה המשיכו להילחם בעור שיניהם למען הישרדות הקבוצה. לאחר התפרקות ברית המועצות הקבוצה שיחקה מספר עונות בודדות בליגת המשנה, וב-1994 הודחה בחזרה לליגה השנייה, כאשר ההדחה יצרה סכסוך עמוק בין שחקני הקבוצה למאמנם. בסיום עונת 2011 ירדה ליגה ומאז משתתפת בתחרויות של ליגת הכדורגל החובבנית של רוסיה. בעונת 2021 זכתה באליפות טבעת הזהב של הליגה השלישית. אליפות העיר וולוגדה (2): 1927, 1931 אליפות טבעת הזהב של הליגה השלישית (1): 2021 אתר האינטרנט הרשמי של דינמו וולוגדה דינמו וולוגדה, ביישום טלגרם דינמו וולוגדה, ברשת החברתית VK דינמו וולוגדה, סרטונים בערוץ היוטיוב פרופיל, באתר Transfermarkt פרופיל, באתר Soccerway פרופיל, באתר WorldFootball.net פרופיל, באתר FootballDatabase.eu ערך זה הוא קצרמר בנושא כדורגל רוסי ובנושא מועדוני כדורגל. אתם מוזמנים לתרום לוויקיפדיה ולהרחיב אותו.
דינמו קוסטרומה

דינמו קוסטרומה (ברוסית: Динамо Кострома) הוא מועדון כדורגל חובבני מהעיר קוסטרומה שהתמודד בליגה הרוסית השנייה בעבר. דינמו קוסטרומה הייתה אלופת טבעת הזהב של רוסיה בשנת 2008. אגודת דינמו קוסטרומה הוקמה לראשונה ב-1926 ועד 1946 התמודדה בטורנירים עירוניים. הקבוצה זכתה פעמיים באליפות מחוז קוסטרומה (1947, 1954). החל מ-1952 הקבוצה החלה להתמודד בליגות המקצועניות, תחילה בברית המועצות ואחר כך גם ברוסיה. ב-2008 הקבוצה זכתה בעונת ליגת הכדורגל החובבנית של רוסיה באזור שלה. בעונות 2010 ו-2011 הקבוצה שיחקה בליגה הרוסית השנייה. בעונת 2012/13 ראש העיר החליט אומנם על איחוד הקבוצה עם קבוצה עירונית אחרת - ספרטק קוסטרומה, אך המהלך לא יצא לפועל לבסוף. אתר האינטרנט הרשמי של דינמו קוסטרומה ערך זה הוא קצרמר בנושא כדורגל רוסי ובנושא מועדוני כדורגל. אתם מוזמנים לתרום לוויקיפדיה ולהרחיב אותו.
ג'ון קארי

ג'ון אנתוני קארי (באנגלית: John Anthony Curry;‏ 9 בספטמבר 1949 – 15 באפריל 1994) היה מחליק קרח בריטי שהתחרה בקטגוריית גברים יחידים. היה אלוף אולימפי (אינסברוק 1976), אלוף עולם (גטבורג 1976), אלוף אירופה (ז'נבה 1976) ו-5 פעמים אלוף בריטניה. קארי היה נושא הדגל של בריטניה בטקס הפתיחה באולימפיאדת אינסברוק (1976). קארי נולד בברמינגהאם. כילד רצה להיות רקדן, אך אביו סירב לאפשר לו לרקוד כפעילות לבנים ולכן החל להתאמן בגיל 7 בהחלקה אמנותית. לאחר מותו של אביו בגיל 16 עבר לגור בלונדון והתאמן בהדרכתו של ארנולד גרשווילר שהוביל אותו לזכייה באליפות בריטניה בשנים 1971. בשנת 1972 עבר להתאמן בהדרכתו של גוסטב לוסי האמריקאי ואחר כך בהדרכתו של קארלו פאסי האיטלקי שהוביל אותו לזכייה בתארים האירופי, העולמי והאולימפי בשנת 1976. באולימפיאדת סאפורו (1972) סיים קארי במקום 10 בהחלקה אמנותית בתחרות לגברים יחידים. באליפות אירופה בהחלקה אמנותית שנערכה בזאגרב, לשעבר יוגוסלביה בשנת 1974 זכה קארי במדליית ארד אחרי יאן הופמן ממזרח גרמניה וסרגיי וולקוב מברית המועצות. אותה שנה, הוא סיים במקום שביעי באליפות העולם שנערכה במינכן, מערב גרמניה. באליפות אירופה בהחלקה אמנותית שנערכה בקופנהגן, דנמרק בשנת 1975 זכה קארי במדליית כסף אחרי ולדימיר קובלב ולפני יורי אובצ'יניקוב שניהם מברית המועצות. אותה שנה, הוא זכה במדליית ארד באליפות העולם שנערכה בקולורדו ספרינגס, ארצות הברית אחרי וולקוב וקובלב הסובייטים. באליפות אירופה בהחלה אמנותית שנערכה בז'נבה, שווייץ בשנת 1976 זכה קארי במדליית זהב לפני קובלב והופמן. לאחר מכן, הוא זכה באולימפיאדת אינסברוק (1976) במדליית זהב לפני קובלב וטולר קרנסטון מקנדה ובמדליית זהב באליפות העולם שנערכה בגטבורג, שוודיה לפני קובלב והופמן. לאחר אליפות העולם פרש קארי מתחרויות והקים חברה שבה עבד כמחליק מקצועי. הוא נודע כאדם שקשה להסתדר איתו, ומחלוקת עם מנהלי העסקים שלו אילצו אותו להפסיק את פעילות החברה שלו באמצע שנות ה-80. אחרי זה הוא הופיע בציבור לעיתים נדירות. עיתון ה"בילד" הגרמני חשף (אאוטינג) בשנת 1976 לפני אליפות העולם שנערכה בגטבורג, שוודיה את עובדת היותו של קארי הומוסקסואל. תקופה קצרה הדבר עורר התעניינות באירופה, אך לאחר מכן, התקשורת בחרה להתעלם מנטייתו המינית במשך שנים. בשנת 1987 אובחן קארי כנשא HIV, בשנת 1991 חלה באיידס ולפני מותו בחר לספר בתקשורת על מחלתו ועל נטייתו המינית. הוא העביר את שנתו האחרונה בבית אמו ונפטר ב-15 באפריל 1994 לאחר התקף לב על רקע מחלתו, בזרועות מי שהיה מאהבו במשך שנתיים השחקן הבריטי אלן בייטס. בשנת 1976 זכה קארי בתואר "איש השנה" בספורט של בריטניה. מדיה וקבצים בנושא ג'ון קארי בוויקישיתוף ג'ון קארי, באתר הוועד האולימפי הבין-לאומי ג'ון קארי, באתר olympedia.org אדוארד פיל, The Real John Curry,‏ 4 באפריל 2003 (באנגלית) BBC Online, On this day 1976: John Curry skates to Olympic gold, ‏11 בפברואר 1976 (באנגלית) ג'ון קארי, באתר אנציקלופדיה בריטניקה (באנגלית) ג'ון קארי, באתר "Find a Grave" (באנגלית) Alan Bates's secret gay affair ice skater John Curry,‏ Donald Spoto‏, 19 במאי 2007. כתבה אודות מותו של ג'ון קארי.
פאזל בובל (סדרת משחקים)

פאזל בובל (ביפנית: パズル, במערב משווק בעיקר בשם Bust-a-Move), היא סדרת משחקי וידאו שפותחה על ידי חברת טאיטו היפנית. המשחק הראשון בסדרה יצא לשווקים בשנת 1994 למכונות הארקייד. במהלך המשחק, על השחקן לכוון ולירות בועות בצבעים שונים לעבר חלקו העליון של המסך. כאשר לפחות שלוש בועות באותו הצבע סמוכות זו, הן נעלמות, והבועות שנערמו מעליהן נופלות מעלה "קומה" אחת. המטרה היא למנוע מצבירת בועות רבות מדי בחלק התחתון של המסך. מעת לעת, מתווספת בחלק העליון של המסך שורת בועות. כמו כן, לשחקן יש זמן מוגבל לירות את הבועות שברשותו. במשחק משולבים דמויותיהם של דרקונים ירוקים וכחולים ממשחק הפלטמפורה הפופולרי "באבל בובל". סדרת משחקי פאזל בובל מורכבת מחמישה משחקים עיקריים שיצאו לאורך השנים לקונסולות המשחק השונות. בארצות הברית, כל המשחקים בסדרה משווקים תחת השם "Bust-a-Move". באירופה, המשחק הראשון בסדרה שווק תחת השם "פאזל בובל". 1994 - פאזל בובל 1995 - פאזל בובל 2 1996 - פאזל בובל 3 1998 - פאזל בובל 4 1999 - סופר פאזל בובל 2001 - Super Bust-a-Move (שווק לפלייסטיישן 2) 2002 - Bust-a-Move Millennium (שווק ל-Game Boy Color) 2002 - Super Bust-A-Move 2 (שווק לפלייסטיישן 2) 2003 - Super Bust-a-Move All Stars (שווק לנינטנדו גיימקיוב) 2004 - Ultra Bust-a-Move (שווק ל-Xbox) 2006 - Bust-a-Move Ghost (שווק ל-PlayStation Portable) 2006 - Bust-a-Move Bash! (שווק ל-Wii) 2007 - Bust-a-Move DS (שווק לנינטנדו DS) 2009 - Puzzle Bobble Galaxy (שווק לנינטנדו DS) 2010 - Puzzle Bobble (שווק לאייפון) 2011 - New Puzzle Bobble (שווק לאייפון) 2011 - Puzzle Bobble Universe (שווק לנינטנדו 3DS) באבל בובל מדיה וקבצים בנושא פאזל בובל בוויקישיתוף פאזל בובל, ברשת החברתית אקס (טוויטר)
דיה

דַּיָּה, או דַּיָּה אֲמִתִּית (שם מדעי: Milvus), היא סוג עוף דורס במשפחת הנציים בעל גודל בינוני-קטן. שם העוף דיה, מצוי בשפה אוגריתית ("diy"-דִיְ) במשמעות "עוף דורס", בדרך כלל נץ. בערבית -סורית (הֶדָאֳי - "hedâye"). דיה מצויה (דיה שחורה) (Milvus migrans) תת-מין דיה שחורת-אוזן (Milvus migrans lineatus) דיה אדומה (Milvus milvus) תת-מין דית כף ורדה (Milvus milvus fasciicauda) - אנדמית לאיי כף ורדה - נכחדה. דיה צהובת-מקור (Milvus parasitus) בישראל דיה מצויה חולפת וחורפת מצויה לעומת דיה אדומה שהיא מזדמנת נדירה ביותר. שמן העברי של העופות בסוג ניתן להן בשל יכולתן לדאות במעגלים במשך זמן רב, בחיפושן אחר מזון. הדיות האמיתיות הן אחד הסוגים המוצלחים והנפוצים ביותר בין דורסי "העולם הישן". ידוע כי הסוג עתיק ביותר, ומשערים כי האב הקדמון של הנציים, היה בעל מראה והתנהגות דומה לשל הדיות. תזונת הדיות משתנה בהתאם למזון הנמצא באזור. הן ידועות כאוכלות פגרים וימצאו תדיר בקרבת מזבלות. התזונה מורכבת אף מחרקים, יונקים קטנים, צפרדעים, עופות קטנים ודגים. לעיתים קרובות יתעופפו בלהקות של מספרים רבים, בעת נדידה או בעת חיפוש אחר מזון. מדיה וקבצים בנושא דיה בוויקישיתוף דיה, באתר ITIS (באנגלית) דיה, באתר NCBI (באנגלית) דיה, באתר GBIF (באנגלית)
מדרשיית עמליה

אולפנת טליה (נקראה בעבר מדרשיית עמליה) היא בית ספר תיכון דתי תורני לבנות, הפועל בשכונת גבעת מרדכי בירושלים. אבן הפינה לבית הספר, שנקרא אז תיכון דתי ע"ש אולמן, הונחה באוגוסט 1966. בית הספר נפתח בשנת הלימודים תשל"ב 1972-1971 והוא נחנך במרץ 1972. המדרשייה נועדה להיות מקבילה דתית לבית הספר התיכון על שם מיי בויאר עבור תלמידות מצטיינות. לצד בית הספר הוקמה פנימייה עבור תלמידות מחוץ לירושלים. השם עמליה ניתן למוסד על שם אמו של הנדבן לודוויג יסלזון אשר תרם את ההון הראשוני ותמך במדרשייה במשך שנים. מנהלה הראשון של המדרשייה היה הרב עמוס סמואל, ואחריו ניהל אותה במשך 25 שנים (1973–1998) אהרון כהן. אותו החליפה יונת למברגר, שניהלה את מדרשיית עמליה בין השנים 1999–2008. לאחר מכן ניהלו את האולפנה חסי פריאל, מירב גנץ ויעל פרג'ון. בעבר פעלו גם תוכנית צופיה - לימודי תיכון לעולות חדשות דוברות צרפתית, במסגרת נעל"ה, וכן תוכנית מקור חיים. החל משנת תשע"ז מסלול הלימודים הרגיל במדרשיית עמליה החל בתהליך סגירה הדרגתי, ובמקביל מתרחב מסלול הלימודים באולפנת טליה. כיום מדרשיית עמליה כבר אינה פועלת, ובמקום זאת פועלת אולפנת טליה עם שני מסלולים- חן (לתלמידות מחוננות הבוחרות לעשות תואר בתיכון, דרך האוניברסיטה הפתוחה) והנני-.(הכיתה פונה אל בנות המגלות רצון ונכונות להתפתח ולהתנסות בעולם המעורבות החברתית, העשייה הציבורית וההעצמה האישית-קהילתית) בעבר פעלה גם כיתת בינה. אולפנת טליה היא אולפנה שהוקמה בשנת תשס"ט 2009 כמסלול לבנות מחוננות בתוך מדרשיית עמליה, על ידי דן בוכניק, כיום ראש החוג למחשבים במרכז האקדמי לב, וחסי פריאל. האולפנה מופעלת על ידי האגודה לקידום החינוך ירושלים. האולפנה מחולקת לשני מסלולים: מסלול חן - מסלול לבנות מחוננות, בו לומדות התלמידות, בנוסף לתעודת הבגרות, לימודים אקדמיים. - לימודים באוניברסיטה הפתוחה במסלול אקדמיה בתיכון - תואר ראשון במשך ארבע שנים (כיתות ט'-י"ב), או המרה של קורסים למגמות לתעודת הבגרות וצבירת נקודות זכות. בנוסף להמרות, מגמות הלימוד לבגרות מטעם בית הספר במסלול חן הן ספרות, מחשבת, חקלאות, תושב"ע ומדעי המחשב. מסלול הנני - המסלול פונה אל בנות המגלות רצון ונכונות להתפתח ולהתנסות בעולם המעורבות החברתית, העשייה הציבורית וההעצמה האישית-קהילתית. לימודי התיכון והמגורים הם בקמפוס מדרשיית עמליה. בשנת הלימודים תשע"ו 2016 נפתחה באולפנה גם חטיבת ביניים, ללא לינה. במוסד לומדות כ-350 תלמידות ובפנימייה מתגוררות כ-130 מהן. בית הספר נוסד ומופעל על ידי האגודה לקידום החינוך ירושלים. מנהלת המוסד היא יעל פרג'ון. מדיה וקבצים בנושא מדרשיית עמליה בוויקישיתוף אתר האינטרנט הרשמי של מדרשיית עמליה חטיבת הביניים המשותפת מדרשית עמליה ומקור-חיים באתר האינטרנט של עיריית ירושלים בית הספר מדרשיית עמליה באתר האגודה לקידום החינוך בירושלים מדרשיית עמליה באתר הלימודים לציבור הדתי "סטנדר" אתר אולפנת טליה אולפנת טליה באתר הלימודים לציבור הדתי "סטנדר" תעודת הערכה ופרס חינוך מנח"י תשס"ג למדרשיית עמליה, באתר האינטרנט של עיריית ירושלים מדרשיית עמליה (ירושלים), דף שער בספרייה הלאומית בי"ס תיכון דתי לבנות עם פנימיה יוקם בירושלים, הצופה, 4 באוגוסט 1966 בי"ס עיוני על יסודי חדש לבנות, מעריב, 22 במרץ 1971 אך ראו: אמצעים למניעת החולירע ננקטו בבתי הספר בירושלים, מעריב, 31 באוגוסט 1970 מדרשיית עמליה, מעריב, 6 במרץ 1972 הונחה אבן פינה לבי"ס תיכון דתי ע"ש אולמן, מעריב, 9 באוגוסט 1966 אקדמיה בתיכון, באתר האוניברסיטה הפתוחה המרה לבגרויות, באתר האוניברסיטה הפתוחה אולפנת טליה - אולפנת טליה, באתר www.talya.amalia.manhi.org.il